Απόφαση του Ευρωπαϊκού Κοινοβουλίου

της 4ης Απριλίου 2001

σχετικά με την απαλλαγή του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του για το οικονομικό έτος 1999

(2001/448/ΕΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

Έχοντας υπόψη την έκθεση του Ελεγκτικού Συνεδρίου σχετικά με τις δημοσιονομικές καταστάσεις και την διαχείριση του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop - Θεσσαλονίκη) για το οικονομικό έτος που έκλεισε στις 31 Δεκεμβρίου 1999 (C5-0687/2000)(1),

Έχοντας υπόψη την σύσταση του Συμβουλίου της 12ης Μαρτίου 2001 (C5-0000/2001),

Έχοντας υπόψη την συνθήκη ΕΚ και συγκεκριμένα το άρθρο της 276,

Έχοντας υπόψη το άρθρο 93 και το παράρτημα V του κανονισμού του,

Έχοντας υπόψη την έκθεση της επιτροπής ελέγχου του προϋπολογισμού (Α5-0108/2001),

Εκτιμώντας τα ακόλουθα:

Α. Το Κέντρο της Θεσσαλονίκης εκτελεί την αποστολή του η οποία συνίσταται στην προώθηση και ανάπτυξη της επαγγελματικής κατάρτισης και εκπαίδευσης, σε επίπεδο Κοινότητας, με την συγκέντρωση και διάδοση τεκμηρίωσης, διεξαγωγή έρευνας και δημιουργία ενός φόρουμ συζήτησης.

Β. Η υφιστάμενη συμφωνία συνεργασίας σκοπό έχει να διασαφηνίσει τις ευθύνες και να εξασφαλίσει συμπληρωματικότητα μεταξύ του έργου του Κέντρου στις υποψήφιες χώρες και των δραστηριοτήτων του Ευρωπαϊκού Ιδρύματος Κατάρτισης, που έχει την έδρα του στο Τουρίνο, κατά τη μεταβατική περίοδο της διεύρυνσης της Ένωσης.

Γ. Σύμφωνα με τον κώδικα δεοντολογίας της 14ης Ιουλίου 1998, η επιτροπή απασχόληση και κοινωνικών υποθέσεων έχει αναλάβει τον έλεγχο του Κέντρου της Θεσσαλονίκης και του Ιδρύματος του Τουρίνου που έλαβαν ετήσια επιχορήγηση 12,4 εκατομμύρια ευρώ και 19,9 εκατομμύρια ευρώ αντίστοιχα.

Δ. Το Κοινοβούλιο χορήγησε απαλλαγή στο διοικητικό συμβούλιο στις 13 Απριλίου 2000(2) για το οικονομικό έτος 1998, ζητώντας από:

i) το Κέντρο να προβεί σε εξωτερική αξιολόγηση και να συντάξει έκθεση προόδου για να διαπιστωθεί πως ακολουθήθηκαν οι συστάσεις που έγιναν στην τελευταία του αξιολόγηση του Φεβρουαρίου 1995,

ii) το Κέντρο να αντικαταστήσει το παλαιό και περίπλοκο σύστημα κατάρτισης του προϋπολογισμού του και του ισολογισμού του πριν από την 1η Ιουλίου 2000 και να μειώσει την εξάρτησή του από τις πάγιες προκαταβολές,

iii) το Ελεγκτικό Συνέδριο να παρακολουθεί συστηματικά τις αποφάσεις της αρμόδιας για την απαλλαγή αρχής και να προβαίνει σε σφαιρική ανάλυση των ελέγχων όλων των οργανισμών,

iv) το Κέντρο και το Ελεγκτικό Συνέδριο να περιορίσουν την διάρκεια της διαδικασίας αντιπαράθεσης, προκειμένου να εξασφαλισθεί η υποβολή της ετήσιας έκθεσης στο Κοινοβούλιο πριν από τις 15 Ιουλίου του έτους που έπεται του εξεταζόμενου οικονομικού έτους.

Ε. Το Κέντρο ξεκίνησε τις εργασίες αξιολόγησης μόλις το Δεκέμβριο του 2000, λόγω καθυστερήσεων της Επιτροπής στην επιλογή των εξωτερικών συμβούλων. Η εν λόγω αξιολόγηση του εξωτερικού αντίκτυπου και της εσωτερικής διαχείρισης θα ολοκληρωθεί τον Απρίλιο του 2001.

ΣΤ. Το Ελεγκτικό Συνέδριο έχει την τάση να προβαίνει περισσότερο σε εκτίμηση δημοσιονομικού τύπου παρά σε εκτίμηση των επιδόσεων, δεν έχει προβεί σε γενική ανάλυση των αποτελεσμάτων των ελέγχων, όλων των οργανισμών και δεν έχει μειώσει την έκταση της διαδικασίας αντιπαράθεσης για να μπορέσει το Κοινοβούλιο να λάβει υπόψη τις διαπιστώσεις του πριν ψηφίσει τον προϋπολογισμό για το επόμενο έτος.

Ζ. Το Ελεγκτικό Συνέδριο έχει λάβει εύλογες διαβεβαιώσεις ότι οι ετήσιοι λογαριασμοί για το οικονομικό έτος που έληξε στις 31 Δεκεμβρίου 1999 είναι αξιόπιστοι και ότι οι βασικές συναλλαγές είναι, στο σύνολό τους, νόμιμες και κανονικές, με την επιφύλαξη της μεταφοράς πιστώσεων.

1. Επισημαίνει τα ακόλουθα στοιχεία για τους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης:

Οικονομικό έτος 1999

>ΘΕΣΗ ΠΙΝΑΚΑ>

Κέντρο της Θεσσαλονίκης

2. Λαμβάνει γνώση της εξωτερικής αξιολόγησης που ξεκίνησε το Δεκέμβριο 2000· ζητεί να υποβληθεί σχέδιο δράσης, υπό το πρίσμα της αξιολόγησης, πριν από το τέλος του 2001· ζητεί δε να αναφέρεται στην αξιολόγηση πώς κρίνουν το Κέντρο οι βασικοί εταίροι, όπως το Κοινοβούλιο, η Επιτροπή, τα κράτη μέλη, καθώς και βιομηχανικοί και ακαδημαϊκοί κύκλοι.

3. Επισημαίνει ότι ίσως υπάρχει κίνδυνος αλληλοεπικάλυψης μεταξύ του έργου του Ευρωπαϊκού Κέντρου για την Ανάπτυξη της Επαγγελματικής Κατάρτισης και του Ευρωπαϊκού Ιδρύματος Επαγγελματικής Κατάρτισης· υπενθυμίζει δε ότι το έργο του Ευρωπαϊκού Ιδρύματος Επαγγελματικής Κατάρτισης έχει χρηματοδοτηθεί σε μεγάλο βαθμό από τα προγράμματα Ρhare, Tacis και Tempus· ζητεί δε να πραγματοποιηθεί αξιολόγηση για να εκτιμηθεί η υφιστάμενη συνεργασία μεταξύ των οργανισμών αυτών και να αναλυθούν τα πλεονεκτήματα και τα μειονεκτήματα που θα έχει ενδεχόμενη συγχώνευση του Ευρωπαϊκού Κέντρου για την Ανάπτυξη της Επαγγελματικής Κατάρτισης και του Ευρωπαϊκού Ιδρύματος Επαγγελματικής Κατάρτισης· ωστόσο, πριν εξετάσει η Επιτροπή τυχόν συγχώνευση μεταξύ του Ευρωπαϊκού Κέντρου για την Ανάπτυξη της Επαγγελματικής Κατάρτισης και του Ευρωπαϊκού Ιδρύματος Επαγγελματικής Κατάρτισης θα πρέπει προηγουμένως να έχει στη διάθεσή της και να μελετήσει τα συμπεράσματα και τις προτάσεις της εξωτερικής αξιολόγησης και των δύο οργανισμών, διαδικασία η οποία βρίσκεται ακόμη σε εξέλιξη.

4. Υπενθυμίζει ότι το Κέντρο δαπάνησε το 1997, 1998 και 1999 ιδιαίτερους πόρους για την ανάπτυξη ενός συστήματος πληροφορικής στα μέτρα του για τη διαχείριση του προϋπολογισμού και των λογαριασμών του, αντί να χρησιμοποιήσει ένα αποκεντρωμένο πρόγραμμα που είχε αναπτύξει η Επιτροπή, το SI2, το οποίο χρησιμοποιείται από άλλους εννέα οργανισμούς· εκφράζει την ικανοποίησή του για το γεγονός ότι το παλαιό σύστημα αντικαταστάθηκε πλήρως πριν από την 1η Ιουλίου 2000 υπό τον έλεγχο της Επιτροπής.

5. Λυπάται για την αδυναμία που παρατηρήθηκε στη διαχείριση των συμβάσεων που αφορούν ηλεκτρονικά μέσα καθώς και για την μη διαβούλευση με τα τμήματα πληροφορικής του ιδίου του Κέντρου όπως και για την μη τήρηση των διοικητικών και δημοσιονομικών διαδικασιών για την υποβολή προσφορών· ελπίζει πως η νεοσυσταθείσα μονάδα διαχείρισης των συμβάσεων θα φροντίσει να μην επανεμφανισθούν τα ίδια προβλήματα.

6. Αναγνωρίζει τις προσπάθειες για την περαιτέρω μείωση της εξάρτησης των πληρωμών του Κέντρου από πάγιες προκαταβολές, οι οποίες από 47 % το 1997 (6,6 εκατομμύρια ευρώ), 46 % το 1998 (5,9 εκατομμύρια ευρώ) μειώθηκαν σε 21 % το 1999 (3,1 εκατομμύρια ευρώ).

7. Συγχαίρει το Κέντρο για τις οικονομίες ύψους 1,2 εκατομμυρίων ευρώ για την κατασκευή της έδρας του· επισημαίνει ότι αυτό οφείλεται στη συντονισμένη δράση της ελληνικής κυβέρνησης και της Επιτροπής· καλεί τις ελληνικές αρχές να οριστικοποιήσουν την επίσημη μεταφορά της ιδιοκτησίας και να τροποποιήσουν άμεσα τα σχέδιά τους για κατασκευή αυτοκινητοδρόμου μπροστά από το κτίριο του Cedefop, πράγμα το οποίο θα είχε επιζήμιες συνέπειες και θα αντέβαινε στις γραπτές υποσχέσεις που δόθηκαν στο Cedefop το 1995.

Κοινοβούλιο

8. Ζητεί από τις ειδικευμένες επιτροπές του να παρακολουθούν εκ του σύνεγγυς τις δραστηριότητες και τον αντίκτυπο του Κέντρου της Θεσσαλονίκης και του Ιδρύματος του Τουρίνου, προκειμένου να διαπιστωθεί κατά πόσον αυτά τηρούν τις αντίστοιχες εντολές τους.

Ελεγκτικό Συνέδριο

9. Καλεί το Ελεγκτικό Συνέδριο να υποβάλλει εκθέσεις για επιμέρους ελέγχους πριν από τις 15 Ιουλίου του έτους που έπεται του εξεταζόμενου οικονομικού έτους· καλεί το Συνέδριο να εκθέτει πορίσματα οριζόντιου χαρακτήρα στο κεφάλαιο "Διοικητικές δαπάνες" της ετήσιας έκθεσής του, και δη στο υποκεφάλαιο που αφορά τους αποκεντρωμένους οργανισμούς· θα επιδοκίμαζε την μετάθεση της έμφασης από καθαρά δημοσιονομικούς ελέγχους σε ελέγχους των επιδόσεων, όπου το Συνέδριο θα εξέταζε τα ακόλουθα ζητήματα:

i) προστιθέμενη αξία του οργανισμού: περιλαμβανομένης της εκτίμησης της σκοπιμότητας των εργασιών, καθώς και της αξιολόγησης της ποιότητας και του ολικού αντικτύπου τους,

ii) αποτελεσματικότητα: περιλαμβανομένης της έρευνας του κατά πόσον ο οργανισμός εκτελεί αποδοτικά και αποτελεσματικά την αποστολή του,

iii) συγκριτικό όφελος: περιλαμβανομένων υποδείξεων ως προς το πώς μπορεί να αποφευχθεί οιαδήποτε επικάλυψη ή επανάληψη έργου μεταξύ διαφόρων οργανισμών.

Απόφαση απαλλαγής

10. Χορηγεί απαλλαγή στο διοικητικό συμβούλιο του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του για το οικονομικό έτος 1999.

11. Αναθέτει στην πρόεδρό του να διαβιβάσει την παρούσα απόφαση στο διοικητικό συμβούλιο του Ευρωπαϊκού Κέντρου για την ανάπτυξη της Επαγγελματικής Κατάρτισης, στο Συμβούλιο, στην Επιτροπή, στο Ελεγκτικό Συνέδριο καί στην ελληνική κυβέρνηση και να προχωρήσει στη δημοσίευσή της στην Επίσημη Εφημερίδα (σειρά L).

Ο Γενικός Γραμματέας

Julian Priestley

Η Πρόεδρος

Nicole Fontaine

(1) ΕΕ C 373 της 27.12.2000, σ. 27.

(2) ΕΕ C 40 της 7.2.2001, σ. 387.